

**VILNIAUS RAJONO SAVIVALDYBĖS TARYBA**

**SPRENDIMAS**

**DĖL VILNIAUS RAJONO SAVIVALDYBĖS ŠVIETIMO ĮSTAIGŲ MOKYKLINIŲ AUTOBUSŲ NAUDOJIMO TVARKOS APRAŠO PATVIRTINIMO**

2015 m. rugpjūčio 21 d. Nr.T3-355

Vilnius

Vadovaudamasi Lietuvos Respublikos vietos savivaldos įstatymo 6 straipsnio 7 punktu, Lietuvos Respublikos švietimo įstatymo 36 straipsnio 1 ir 2 dalimis, Vilniaus rajono savivaldybės taryba n u s p r e n d ž i a patvirtinti Vilniaus rajono savivaldybės švietimo įstaigų mokyklinių autobusų naudojimo tvarkos aprašą (pridedama).

Savivaldybės merė Marija Rekst

PATVIRTINTA

Vilniaus rajono savivaldybės

tarybos 2015 m. rugpjūčio 21 d.

sprendimu Nr. T3-355

**DĖL VILNIAUS RAJONO SAVIVALDYBĖS ŠVIETIMO ĮSTAIGŲ MOKYKLINIŲ AUTOBUSŲ NAUDOJIMO TVARKOS APRAŠAS**

**I. BENDROSIOS NUOSTATOS**

1. Vilniaus rajono savivaldybės švietimo įstaigų mokyklinių autobusų naudojimo tvarkos aprašas (toliau – Aprašas) reglamentuoja Vilniaus rajono savivaldybės (toliau Savivaldybė) mokyklinių autobusų naudojimo tvarką.

2. Apraše vartojamos sąvokos ir apibrėžimai:

2.1 **mokyklinis autobusas**-mokyklai nuosavybės teise priklausantis arba patikėjimo ar panaudos teise valdomas, skiriamaisiais ženklais paženklintas mokiniams (vaikams) vežti skirtas autobusas;

2.2. **saviraiškos renginiai** – sporto, sveikatos ugdymo, meninės raiškos, turizmo, gamtos, techninės kūrybos, būrelių, studijų, klubų ir kiti neformalieji renginiai, skirti meniniams, sportiniams, moksliniams, technologiniams, socialiniams, ekonominiams ir kitokiems mokinių gebėjimams ugdyti;

2.3. **pažintinė veikla** – viena iš neformaliojo švietimo formų, skirta vaikų ir jaunimo tautiniam, patriotiniam ir kultūriniam ugdymui skatinti, lankant sociokultūrinę ir meninę vertę turinčius objektus;

2.4. **dalykinės olimpiados, konkursai** – mokinių dalykinės olimpiados, konkursai ir kiti renginiai, organizuojami Savivaldybės, Lietuvos mokinių neformaliojo švietimo centro vadovaujantis Lietuvos Respublikos švietimo ir mokslo ministro patvirtintu Lietuvos mokinių dalykiniu olimpiadų, konkursų ir kitų renginių grafiku.

**II. MOKYKLINIŲ AUTOBUSŲ NAUDOJIMAS IR FINANSAVIMAS**

3. Mokykliniai autobusai naudojami:

3.1. kaimuose ir miesteliuose toliau kaip 3  kilometrai  nuo ugdymo įstaigos gyvenantiems mokiniams, kurie mokosi pagal priešmokyklinio ir bendrojo ugdymo programas į mokyklą ir atgal į namus vežti visus mokslo metus maršrutais, sudarytais pagal Mokyklų schemas ir suderintais su Vilniaus rajono švietimo skyriumi ir Vilniaus rajono savivaldybės Keleivinio transporto komisija;

3.2 ikimokyklinio ugdymo vaikams, gyvenantiems toliau kaip 3  kilometrai  nuo ugdymo įstaigos, vežioti į artimiausią bendrojo ugdymo mokyklą, kurioje įsteigtos ikimokyklinio ugdymo grupės ir atgal į namus;

3.3. mokiniams, kurie turi specialiųjų ugdymosi poreikių ir nepajėgia patys atvykti į bendrojo ugdymo mokyklą (negali savarankiškai vaikščioti, dėl didelių sutrikimų yra nesaugūs gatvėje), vežti;

3.4. mokiniams vežti į paskirtus centrus laikyti brandos egzaminus, dalyvauti pagrindinio ugdymo pasiekimų patikrinime;

3.5. mokiniams vežti į rajonines, regionines ir respublikines dalykines olimpiadas ir konkursus ir saviraiškos renginius;

3.6. mokiniams vežti į pažintinės veiklos ir profesinio orientavimo renginius;

3.7. vežti mokytojus į kvalifikacijos kėlimo renginius, vykstančius rajone ir respublikoje, kai mokyklinis Autobusas nereikalingas mokiniams vežti;

3.8. važiuoti kitais (Mokyklos veiklos) Mokyklos direktoriaus įsakymu nurodytais tikslais;

4. Mokykliniu Autobusu leidžiama naudotis ir kitoms rajono savivaldybės mokykloms 3.1.-3.7. punktuose nurodytiems tikslams, raštiškai suderinus su Mokyklos direktoriumi ar jo įgaliotu asmeniu;

4.1. Aprašo 3.1. – 3.8. punktuose mokyklinio Autobuso naudojimo išlaidos finansuojamos iš Mokykloms skirtų asignavimų;

4.2. ugdymo įstaiga mokyklinį autobusą gali naudoti savo mokinių, mokytojų išvykoms ne pagal ugdymo planą vežti, apmokant kuro išlaidas;

4.3. išimties tvarka važiuoti ir kitais savivaldybės administracijos direktoriaus įsakymu nurodytais tikslais.

**III. BAIGIAMOSIOS NUOSTATOS**

5. Už mokyklinio Autobuso saugojimą, eksploatavimo kontrolę bei naudojimą atsakingas Mokyklos direktorius.

6. Mokyklinio Autobuso naudojimo kontrolė, saugojimas, organizuojamas ir apskaitos dokumentai pildomi vadovaujantis Mokyklos direktoriaus nustatyta tvarka.

7. Švietimo įstaigos moksleivių vežimui naudoja lengvųjų automobilių kelionės lapus.

7.1 Aprašas gali būti keičiamas ir papildomas, pasikeitus teisės aktų reikalavimams.

\_\_\_\_\_\_\_\_\_\_\_\_\_\_\_\_\_\_\_\_\_\_\_